Modkraft har spurgt NoPegida om, hvad de tænker status for protesterne er forud for nye demonstrationer lørdag den 7. januar. For hvad er der af muligheder for udviklingen af protesterne i et politisk klima, der sjældent går aktivisternes vej?

To år med Pegida og ‘For Frihed’

Det er snart to år siden, at Pegida-DK med den tidligere talsmand Nicolai Sennels i spidsen for første gang gik på gaden i Danmark for at protestere »mod fundamentalistisk islam«.

Og i snart to år har forskellige grupper på venstrefløjen ligeledes arrangeret moddemonstrationer mod den stærkt islamkritiske gruppe, som de mener fører en racistisk hetz mod muslimer i Danmark.

Politiet har forsøgt sig med forskellige midler for at håndtere moddemonstrationerne gennem de to år, der er gået. En periode oplevede aktivisterne ofte at blive omringet af betjente og ført mod Nørrebro.

Den form for midlertidig frihedsberøvelse afløste politiet en overgang med i stor stil at uddele bøder for blandt andet at overtræde ordensbekendtgørelsen til folk, som for eksempel råbte slagord mod ‘For Frihed’.

Mange bøder holdt dog ikke i retten, og den 3. december var det med knipler, skubben og et enkelt tilfælde ved at køre ind i moddemonstranter, at politiet sørgede for ‘For Friheds’ rute på Nørrebro.

- Det er tydeligt, at Københavns Politi er meget opmærksomme på de politiske vinde, der blæser fra Christiansborg - i den optik står det klart, at politiet er sat til at gennemføre sådanne demonstrationer lige meget hvor dyrt, det er for dem. Vi oplever en klar forskelsbehandling i de muligheder, vi har for at organisere og arrangere demonstrationer kontra den beskyttelse, Pegidas marcher modtager. At der møder politi op og forsøger at sikre Pegidas marcher, kan vi ikke gøre så meget ved, men vi tænker da selvfølgelig over politiets rolle og har da klart et mål om at gøre det så uattraktivt som muligt at gå med i Pegidas marcher. Og der ser vi bla. politiets massive tilstedeværelse, som noget der kan sabotere det udtryk, Pegida ønsker, skriver aktivister fra NoPegida til Modkraft.



Moddemonstranter forsøger at forsinke of forhindre 'For Friheds' demonstration på Nørrebro den 3. december 2016.

Læs kommentaren »Modstand mod 'For Frihed' er ikke hygge, men en politisk kamp«

»Racisme smitter«